擬寒山拾得二十首  其二
作者：王安石
朝代：宋

paragraphs: 我曾爲牛馬，見草豆歡喜。
又曾爲女人，歡喜見男子。
我若真是我，祗合長如此。
若好惡不定，應知爲物使。
堂堂大丈夫，莫認物爲己。
凡夫當夢時，眼見種種色。
此非作故有，亦非求故獲。
不知今是夢，道我能畜積。
貪求復守護，嘗怕水火賊。
既覺方自悟，本空無所得。
死生如覺夢，此理甚明白。